คณะกรรมการการเลือกตั้ง มั่นใจ จะสามารถประกาศรับรองผลการเลือกตั้งอย่างเป็นทางการได้ไม่เกินวันที่ 9 พฤษภาคมนี้
คณะกรรมการการเลือกตั้ง มั่นใจ จะสามารถประกาศรับรองผลการเลือกตั้งอย่างเป็นทางการได้ไม่เกินวันที่ 9 พฤษภาคมนี้  นายแสวง  บุญมี รองเลขาธิการคณะกรรมการการเลือกตั้ง หรือ กกต. ด้านกิจการพรรคการเมืองและการออกเสียงประชามติ เปิดเผยถึงผลการจัดการเลือกตั้งใหม่ในพื้นที่ 6 เขตเลือกตั้ง ใน 5 จังหวัด เมื่อวานนี้(21 เม.ย.) ว่า ภาพรวมเป็นไปด้วยความเรียบร้อยตั้งแต่เวลาเปิดหีบลงคะแนน ไปจนถึงขั้นตอนการตรวจจำนวนบัตรและนับคะแนน มีเพียงจังหวัดเพชรบูรณ์ที่พบปัญหาไฟฟ้าดับจากผลกระทบพายุฤดูร้อน แต่ก็ไม่ส่งผลกระทบต่อการมาลงคะแนนและนับคะแนนเลือกตั้ง สำหรับขั้นตอนหลังจากนี้จะเป็นไปตามขั้นตอนของกฎหมายคณะกรรมการนับคะแนนระดับเขต จะส่งคะแนนมาให้จังหวัดเพื่อที่จะส่งมาให้ส่วนกลางในการนำคะแนนเลือกตั้งรอบใหม่มาแทนคะแนนเลือกตั้งในเขตเดิมและเอาไปรวมกับหน่วยเลือกตั้งอื่นที่ไม่พบปัญหาเพื่อนำไปสู่การประกาศผลการเลือกตั้งตามกฎหมาย ทั้งนี้คาดว่าจะรับรองผลการเลือกตั้งอย่างเป็นทางการได้ไม่เกินวันที่ 9 พฤษภาคม 2562 ทั้งนี้กฎหมายรัฐธรรมนูญได้ระบุไว้ว่า กกต. ประกาศผลการเลือกตั้งให้ได้มากกว่าร้อยละ 95 เพื่อให้เปิดสภาได้ โดยลำดับแรกจะมีการประกาศรับรองผลการเลือกตั้งแบบแบ่งเขตก่อนอย่างน้อยร้อยละ 95 จากนั้นจะนำคะแนนจากการเลือกตั้งแบบแบ่งเขตของแต่ละพรรคการเมืองมาคำนวณให้เป็นแบบบัญชีรายชื่อแล้วถึงจะได้ สส. ครบทั้ง 500 คน